**Стварэнне ў класе атмасферы дабрыні, даверу, узаемадапамогі**

*“Калі б кожны чалавек на кавалачку сваёй зямлі зрабіў бы ўсё,*

 *што ён можа, якой цудоўнай была б наша зямля!”*

*А.П. Чэхаў*

Перафразіруючы класіка, я скажу так:

 “Калі я, як класны кіраўнік, зраблю ўсё, што ад мяне залежыць, каб давераны мне клас стаў калектывам, тады кожнаму навучэнцу будзе камфортна ў школьным асяроддзі, ён з задавальненнем будзе ісці ў школу да сваіх аднакласнікаў, і, магчыма, я зраблю яго крышку шчаслівейшым у гэтым свеце”.

Навакольны свет – гэта, перш за ўсё, свет зносін з іншымі людзьмі. Кожнаму з нас прыходзіцца наладжваць кантакты з зусім незнаёмымі людзьмі. Адным гэта даецца лёгка, другім – намнога складаней. На занятках у гульнявой форме я спрабую сфарміраваць разнастайныя навыкі зносін, выпрацаваць прыёмы і спосабы ўсталявання атмасферы даверу, добразычлівасці, павагі.

Знаёмячыся з вучнямі класа, назіраючы за зносінамі дзяцей падчас сумеснай працы, на перапынках, былі выяўлены наступныя **праблемы**:

* няўменне працаваць на агульны рэзультат;
* дэфіцыт зносін;
* разрозненасць класа;
* негатыўныя адносіны да некаторых вучняў у класе.

Для вырашэння дадзеных праблем перада мной, як класным кіраўніком, былі пастаўлены наступныя **задачы:**

* адаптацыя навучэнцаў да сумеснай дзейнасці;
* выхаванне добразычлівых, даверлівых адносін да сяброў і павагі да старэйшых;
* фарміраванне і развіццё пазнавальных цікавасцей, патрэб і матываў;
* паляпшэнне паспяховасці і паводзін вучняў;
* прывіццё пачуцця адказнасці, узаемадапамогі.

Для стварэння ў класе атмасферы дабрыні, даверу, узаемадапамогі мне, як настаўніку, неабходна развіваць станоўчыя эмоцыі ў навучэнцаў, а таксама фарміраваць у іх уменне кіраваць адмоўнымі эмоцыямі (**уменне кіраваць эмоцыямі).**

Што ж гэта за ўменні?

У першую чаргу, гэта **ўменне дараваць**. Дараваць сваім сябрам, старэйшым, не затойваць у сабе крыўду, не выношваць жаданне адпомсціць, пакараць.

Яшчэ адно вельмі важнае ўменне, над якім неабходна працаваць з класам, гэта **ўменне кіраваць страхам**. Адно з праяўленняў страху ў вучняў – гэта страх пацярпець няўдачу: атрымаць дрэнную адзнаку, непрыемную заўвагу, стойкі ярлык, ад якога складана пазбавіцца на працягу многіх школьных гадоў і інш.

Адзін з галоўных аспектаў атмасферы дабрыні, даверу ў калектыве – гэта стварэнне ўмоў для **павагі чужога меркавання** навучэнцамі. Выхаваўчыя мерапрыемствы, якія праводзяцца ў класе, накіраваны на фарміраванне культуры зносін, развіццё камунікатыўных уменняў. Дзеці вучацца фармуляваць і выказваць сваю думку, не баяцца быць адзінымі ў сваім меркаванні, вучацца адстойваць яго, а таксама прызнаваць памылковасць думкі. Кожны чалавек, у тым ліку і дзіця, мае права на памылку. Мая задача заключаецца ў тым, каб навучыць школьніка прымаць свае непазбежныя памылкі, не абвінавачваючы ў іх іншых людзей і не фарміруючы ў сабе комплекс віны.

 Важным момантам з’яўляецца таксама **выхаванне цярплівых адносін да розных людзей, рэчаў і поглядаў**. Менавіта ў пачатковай школе мы сутыкаемся з такімі сітуацыямі, калі недарэчнае слова, неабдуманы жэст, паводзіны могуць стаць прычынай вельмі складаных і непрыемных падзей.

Я стараюся рабіць вельмі шмат для таго, каб класны калектыў жыў цікавым і разнастайным жыццём, якое аб’яднае дзяцей для агульнай справы, дапаможа пераадолець цяжкасці сумесных зносін. Для дасягнення пастаўленых задач пры стварэнні ў класе атмасферы дабрыні, павагі, узаемадапамогі можна выкарыстоўваць наступныя **формы работы**:

1. Класныя гадзіны, дыялогі, дыспуты на тэмы: “Я сярод людзей”, “Цана ўчынку”, “Добрым быць зусім няпроста…” і інш.

2. Арганізацыя “Урокаў маралі” (сумесна з СППС, настаўнікамі-прадметнікамі, бібліятэкарам).

3. Святы, сюрпрызы, гульні.

4. Экскурсіі, паездкі.

5. Сустрэчы з цікавымі людзьмі.

6. Сумесная дзейнасць з бацькамі вучняў.

Жыццё класнага калектыву павінна будавацца і планавацца такім чынам, каб яно адпавядала той паслядоўнасці, у якой перад дзецьмі ўзнікаюць тыя ці іншыя праблемы. Калі школьнік зразумеў для сябе сэнс праблемы, роля класнага кіраўніка зводзіцца да стварэння свабоднай і камфортнай атмасферы, якая будзе стымуляваць навучэнца да яе рашэння.

І вось тут мне на дапамогу ў вырашэнні гэтай нялёгкай задачы прыйшлі інтэрактыўныя метады навучання. Трэба сказаць, што гэта мая тэма па самаадукацыі, ужо накоплены некаторы матэрыял. У асноўным я разглядала выкарыстанне дадзеных метадаў ва ўрочнай дзейнасці, але многія з іх маюць універсальны характар і накіраваны на:

* стварэнне атмасферы супрацоўніцтва, спрыяльнага эмацыянальнага фону;
* права кожнага ўдзельніка на асабістае меркаванне;
* апору на калектыўны вопыт;
* выкарыстанне сацыяльнага мадэліравання, г.зн. абыграванне сітуацый, якія ўзнікаюць у групе.

Асаблівую ўвагу я хачу звярнуць на такую групу інтэрактыўных метадаў, як ***метады стварэння спрыяльнай атмасферы, арганізацыі камунікацыі.***

 Метады гэтай групы накіраваны на фарміраванне станоўчай матывацыі да будучай дзейнасці. У аснове іх – “камунікатыўная атака”, якую арганізуе педагог для аператыўнага ўключэння ўсіх ўдзельнікаў у сумесную дзейнасць і адначасовага атрымання інфармацыі аб эмацыянальнай абстаноўцы ў класе.

 Вялікім поспехам у маіх вучняў карыстаюцца практыкаванні:

* “Прагноз надвор’я”;
* “Памяняемся месцамі”;
* “Калі б я быў…”;
* “Камплімент”;
* “Імя і жэст” і інш.

 Даведацца аб настроі дзяцей, зняць напружанасць, дапамагчы раскрыцца і выказацца кожнаму, вучыць прымаць чужое меркаванне без крытыкі – вось толькі некаторыя моманты выкарыстання інтэрактыўных метадаў у класе. Вось што гавораць самі школьнікі:

* разам працаваць цікавей;
* яны становяцца больш упэўненымі ў сабе;
* вучацца адстойваць сваю думку;
* імкнуцца здзівіць аднакласнікаў.

 Прычым месца выкарыстання вызначае сам педагог: пачатак урока або выхаваўчага мерапрыемста, простае прывітанне (але ў незвычайнай форме), абмен уражаннямі пасля сумеснай дзейнасці і інш.

 Для сябе, як класнага кіраўніка, я выпрацавала некалькі простых, але вельмі дзейнасных правілаў узаемаадносін з вучнямі:

* З самага пачатку і на працягу ўсяго перыяду навучання дэманстраваць да іх поўны ДАВЕР.
* Старацца бачыць у вучні СУРАЗМОЎЦУ, а не толькі дзіця.
* Накіраваць сваю актыўнасць на тое. каб з кожным навучэнцам узнікаў ПСІХАЛАГІЧНЫ КАНТАКТ. Цікаўцеся справамі дзяцей, суперажывайце ім.
* Заўсёды зыходзіць з таго, што школьнікі ЖАДАЮЦЬ ВУЧЫЦЦА.
* Развіваць у сабе здольнасць АДЧУВАЦЬ эмацыянальны настрой класа і дзейнічаць у адпаведнасці з ім.
* Адкрыта выражаць у класе свае пачуцці.
* Заўседы памятаць, што малодшаму школьніку патрэбны любоў і клопат. Падлетак імкнецца да раўнапраўя. Юнак чакае павагі. І ўсім без выключэння патрэбна наша ПАДТРЫМКА.

 У кожнага чалавека павінен быць свой дом – не проста жыллё са страхой над галавой, а месца, дзе яго любяць і чакаюць, разумеюць і прымаюць такім, які ён ёсць, дзе цёпла і ўтульна.

 Мы разам з вучнямі будуем такі дом, наш школьны дом. Таму што вельмі важна стварыць у класе атмасферу цеплыні, даверу і радасных чаканняў.

 Наш будаўнічы матэрыял – “цаглінкі” з асаблівымі ўласцівасцямі: дабрыні, разумення, узаемадапамогі, цярпення, такту, падтрымкі, гумару. Яны абазначаюць сумеснасць, агульны ўдзел. І ў нас, у нераўнадушных майстроў, я лічу, усё атрымаецца!